Leer jou kind oor geld - Jou Gesin | Solidariteit WêreldJou Gesin | Solidariteit Wêreld
Tuis › Artikels › Leer jou kind oor geld
Leer jou kind oor geld
Woensdag | 19 Desember | 2018
Deur Wilma Bedford
Deur jou kinders van vroeg af te leer oor geld, leer jy hulle een van die waardevolste vaardighede om die lewe mee aan te pak. Kinders so jonk as drie jaar oud kan die begrippe “spaar” en “bestee” verstaan en teen die ouderdom van sewe is kinders se geldgewoontes gevorm. Kinders leer hul gewoontes by hul ouers, daarom is dit die ouers se plig en voorreg om hul kinders te leer om verantwoordelike verbruikers, beleggers, spaarders en gewers te wees.
Forbes stel voor dat sekere begrippe en filosofieë teen ʼn sekere ouderdom geleer moet word. Tussen ouderdomme 3-5 moet die kind uitgestelde bevrediging leer: jy moet wag en spaar totdat jy iets kan koop wat jy graag wil hê. Tussen ouderdomme 6-10 moet die kind leer oor keuses aangaande hoe om geld te spandeer; geld is ʼn beperkte kommoditeit en as dit op is, is dit op. Tussen 11-13 jaar moet die kind die waarde van langtermynspaar en saamgestelde rente leer. Indien jou kind tersiêre opleiding na skool verlang, is 14-18 die tyd om te kyk na waarde vir geld en te praat oor ʼn begroting, lenings en die gevolge van geld leen. Die kind moet op hierdie stadium verstaan wat die familie se begroting is en waar om vir lenings aansoek te doen en hoe die lenings terugbetaal sal word. Teen 18+ het jou kind dalk lank reeds ʼn kredietkaart en is dit uiters belangrik dat hy besef dat ʼn kredietkaart verantwoordelik gebruik moet word: dit moet slegs gebruik word as die totale balans aan die einde van die maand ten volle vereffen kan word. Dit is maklik om in skuld te verval wat nie net hoë rente tot gevolg het nie, maar ook kredietwaardigheid beïnvloed.
Belasting, spaarplanne en inflasie sal altyd met ons wees, leer dus jou kind hierdie begrippe van vroeg af en kweek by hom gesonde geldgewoontes.
Hier volg ʼn paar wenke:
1) Wys jou kind jou munisipale rekening of enige rekening waarop belasting gehef word. Verduidelik dat die aftrekking tot voordeel van almal gebruik word, bv. herstelwerk aan paaie. Trek “belasting” van jou kind se toelaag af en verduidelik dat dit vir die gesamentlike gebruik van die huishouding gaan, bv. skottelgoedseep of toiletpapier. Sit die geld in ʼn blikkie sodat jou kind kan sien waar dit is en bestee dit op iets wat gesamentlik in die huishouding gebruik word.
2) Laat jou kind take verrig waarvoor jy iemand anders sou moes betaal om dit te doen, bv. blare ophark, grassny of die binnehof verf en weerhou betaling om die begrip van “geen werk, geen vergoeding” te verskerp. Trek ʼn persentasie af vir “belasting”, maar betaal jou kind met kontant sodat hy/sy self die persentasie kan bereken.
3) Leer jou kind oor rente en verduidelik die waarde van spaar. Indien jy ʼn belegging vir jou kind gemaak het, wys vir hom die rente wat verdien word en verduidelik die begrip saamgestelde rente. As jou kind by jou wil geld leen, verduidelik dat rente gehef sal word teen dieselfde koers as die bank s’n en dat die geld binne ʼn seker tyd terugbetaal moet word, anders sal daar reperkussies wees, soos beslaglegging op ʼn waardevolle item. Laat jou kind ook ʼn kontrak met jou (die krediteur) onderteken en hou by die besluite, want in die regte wêreld is ʼn kontrak ʼn wettige dokument wat gevolge inhou vir nienakoming.
4) Leer jou kind om te begroot. Ondeurdagte verkwisting vandag lei tot “hongersnood” more. Te veel snoepgoed vandag beteken minder more of niks vir die res van die week nie.
5) Dit is uiters belangrik dat jou kind leer dat sy en die gesin se geldsake privaat is, dat hy nie sy geldsake met ander sal bespreek of selfs na ander kinders se geldstories sal luister nie. Vertel jou kind van die gevare wat daarmee saamgaan.
6) ʼn Eenvoudige boekhoustelsel wat debiete, krediete en gedetailleerde uitgawes toon, sal jou kind help om te sien waarop hy sy geld bestee het, waar hy verkwis het en hoe hy oor ʼn paar maande moet begroot om ʼn groot item te kan bekostig.
7) Leer jou kind ook om te gee; dit wat ek het, is slegs geleen en dat dit ʼn Goddelike bevel is om te gee vir liefdadigheid. Sorg dat jou kind se toelaag genoeg is om ʼn tiende aan ʼn welsynsinstansie van sy keuse te kan gee.
8) Wees vir jou kind ʼn voorbeeld en raadgewer.
The Money Advice Service. Dr David Whitebread and Dr Sue Bingham. University of Cambridge Habit Formation and learning in Young Children.
The 5 Most Important Money Lessons to Teach Your Kids. Laura Shin.Forbes Staff https://www.forbes.com
Maandag | 18 Maart | 2019
Resep: Aarbei en bloubessie soetbrood
Resep: Wortel- en beetkoek
Wanneer ouers verskil oor hoe om kinders groot te maak
Donderdag | 14 Maart | 2019